6.12.2014 EL Επίσημη Εφημερίδα της Ευρωπαϊκής Ένωσης C 438/7 Συμπεράσματα του Συμβουλίου σχετικά με την ασφάλεια των ασθενών και την ποιότητα της περίθαλψης, περιλαμβανομένων της πρόληψης και του ελέγχου των λοιμώξεων που συνδέονται με την υγειονομική περίθαλψη και της μικροβιακής αντοχής (2014/C 438/05) TO ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ 1. ΥΠΕΝΘΥΜΙΖΕΙ ότι, σύμφωνα με το άρθρο 168 της Συνθήκης για τη λειτουργία της Ευρωπαϊκής Ένωσης, κατά τον καθορισμό και την εφαρμογή όλων των πολιτικών και δράσεων της Ένωσης εξασφαλίζεται υψηλού επιπέδου προστασία της υγείας του ανθρώπου και ότι η δράση της Ένωσης, η οποία συμπληρώνει τις εθνικές πολιτικές, αποβλέπει στη βελτίωση της δημόσιας υγείας· ότι η Ένωση ενθαρρύνει τη συνεργασία μεταξύ κρατών μελών στον τομέα της δημόσιας υγείας και, εν ανάγκη, στηρίζει τη δράση τους, χωρίς να θίγονται οι ευθύνες των κρατών μελών όσον αφορά την οργάνωση και την παροχή υγειονομικών υπηρεσιών και ιατρικής περίθαλψης. 2. ΥΠΕΝΘΥΜΙΖΕΙ τα συμπεράσματα του Συμβουλίου για τις κοινές αξίες και αρχές στα συστήματα υγείας της ΕΕ που εγκρίθηκαν στις 2 Ιουνίου 2006 , και ειδικότερα τις προέχουσες αξίες της καθολικότητας, της πρόσβασης σε ποιοτική περίθαλψη, της ισοτιμίας και της αλληλεγγύης. 3. ΥΠΕΝΘΥΜΙΖΕΙ ότι στην Ετήσια Επισκόπηση της Ανάπτυξης του 2014 επισημαίνεται η ανάγκη ανάπτυξης ενεργών στρατηγικών κοινωνικής ένταξης, περιλαμβανομένης της ευρείας πρόσβασης σε οικονομικά προσιτές και υψηλής ποιότητας υπηρεσίες υγείας, σε συνάρτηση επίσης με την επίτευξη των στόχων της στρατηγικής "Ευρώπη 2020". 4. ΥΠΕΝΘΥΜΙΖΕΙ τη σύσταση 2009/C 151/01 του Συμβουλίου, της 9ης Ιουνίου 2009, σχετικά με την ασφάλεια των ασθενών, συμπεριλαμβανομένων της πρόληψης και του ελέγχου των λοιμώξεων που συνδέονται με την υγειονομική περίθαλψη . 5. ΥΠΕΝΘΥΜΙΖΕΙ τη σύσταση 2002/77/EC του Συμβουλίου της 15ης Νοεμβρίου 2001 για τη συνετή χρήση των αντιμικροβιακών ουσιών στην ιατρική και το σχέδιο δράσης της Επιτροπής κατά του αυξανόμενου κινδύνου που προέρχεται από τη μικροβιακή αντοχή . 6. ΥΠΕΝΘΥΜΙΖΕΙ τα συμπεράσματα του Συμβουλίου της 22ας Ιουνίου 2012 σχετικά με τις επιπτώσεις της μικροβιακής αντοχής στον τομέα της ανθρώπινης υγείας και στον κτηνιατρικό τομέα — προοπτική "Μία υγεία" . 7. ΥΠΕΝΘΥΜΙΖΕΙ ότι η μικροβιακή αντοχή και οι λοιμώξεις που συνδέονται με την υγειονομική περίθαλψη υπόκεινται σε επιδημιολογική επιτήρηση σύμφωνα με το άρθρο 2.1 στοιχείο α) σημείο ii) και το άρθρο 2.2 της απόφασης αριθ. 1082/2013/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2013, για τις σοβαρές διασυνοριακές απειλές κατά της υγείας και για την κατάργηση της απόφασης αριθ. 2119/98/ΕΚ . 8. ΥΠΕΝΘΥΜΙΖΕΙ το ψήφισμα WHA67.25 της Συνέλευσης της Παγκόσμιας Οργάνωσης Υγείας για τη μικροβιακή αντοχή που υιοθετήθηκε στις 24 Μαΐου 2014. 9. ΥΠΕΝΘΥΜΙΖΕΙ ότι στη σύσταση 2009/C 151/01 και την οδηγία 2011/24/ΕΕ του Συμβουλίου Κοινοβουλίου και του Συμβουλίου, της 9ης Μαρτίου 2011, περί εφαρμογής των δικαιωμάτων των ασθενών στο πλαίσιο της διασυνοριακής υγειονομικής περίθαλψης προβλέπεται ότι οι ασθενείς πρέπει να λαμβάνουν υγειονομική περίθαλψη σύμφωνα με ορισμένα πρότυπα ασφάλειας και ποιότητας και διευκρινίζεται το δικαίωμα των ασθενών να ενημερώνονται, με σαφήνεια και διαφάνεια, όσον αφορά τα ισχύοντα μέτρα ασφάλειας και ποιότητας, τις διαδικασίες υποβολής καταγγελιών και τους μηχανισμούς προστασίας. 10. ΣΗΜΕΙΩΝΕΙ ότι οι διαδικασίες χάραξης πολιτικής και λήψης αποφάσεων θα πρέπει να βασίζονται σε συγκεκριμένα στοιχεία και να υποστηρίζονται από συστηματική συλλογή δεδομένων με τη χρησιμοποίηση κατάλληλων εργαλείων ΤΠΕ για τον τομέα της υγείας. 11. ΣΗΜΕΙΩΝΕΙ ότι η παρατηρούμενη τάση περίθαλψης ασθενών σε χώρους εκτός νοσοκομείων, συμπεριλαμβανομένων της πρωτοβάθμιας και της κατ’ οίκον περίθαλψης, μπορεί να έχει ως αποτέλεσμα την αύξηση της περίθαλψης που παρέχεται εξωνοσοκομειακά από νοσηλευτές, κοινωνικούς λειτουργούς και φροντιστές, συμπεριλαμβανομένης της άτυπης περίθαλψης. 12. ΑΝΑΓΝΩΡΙΖΕΙ ότι η εκπαίδευση και κατάρτιση σχετικά με την ασφάλεια των ασθενών και την πρόληψη και τον έλεγχο των λοιμώξεων θα πρέπει να ενσωματωθεί στην κατάρτιση των επαγγελματιών του τομέα της υγείας και των φροντιστών και να συμπεριληφθεί στη συνεχή επαγγελματική επιμόρφωση. 13. ΑΝΑΓΝΩΡΙΖΕΙ ότι τα δίκαια συστήματα αναφοράς περιστατικών και αποκόμισης διδαγμάτων τα οποία δεν συνεπάγονται την απόδοση ευθυνών αποδείχθηκαν εξαιρετικής χρησιμότητας για την ενίσχυση της ασφάλειας των ασθενών. 14. ΣΗΜΕΙΩΝΕΙ τα συμπεράσματα των δυο εκθέσεων της Ευρωπαϊκής Επιτροπής για την εφαρμογή της σύστασης 2009/C 151/01. 15. ΑΝΑΓΝΩΡΙΖΕΙ ότι η εφαρμογή αποτελεσματικών μέτρων για την πρόληψη και τον έλεγχο λοιμώξεων που συνδέονται με την υγειονομική περίθαλψη σε τοπικό και εθνικό επίπεδο έχει κρίσιμη σημασία για την αναχαίτιση της περαιτέρω εξάπλωσης και αύξησης της μικροβιακής αντοχής και ότι η αντιμετώπιση των λοιμώξεων που συνδέονται με την υγειονομική περίθαλψη είναι ακρογωνιαίος λίθος του σχεδίου δράσης της ΕΕ κατά του αυξανόμενου κινδύνου που προέρχεται από τη μικροβιακή αντοχή, το οποίο θεσπίστηκε το 2011 . 16. ΥΠΕΝΘΥΜΙΖΕΙ ότι, σύμφωνα με τις εκτιμήσεις, περίπου 3,2 εκατομμύρια ασθενείς στην ΕΕ προσβάλλονται κάθε χρόνο από λοιμώξεις συνδεόμενες με την υγειονομική περίθαλψη, εκ των οποίων ποσοστό 20-30 % θεωρείται αποτρέψιμο , και ότι ένα ποσοστό 5-10 % ανεπιθύμητων περιστατικών είναι αναμενόμενο, εκ των οποίων τα μισά θα μπορούσαν ενδεχομένως να αποφευχθούν . 17. ΣΗΜΕΙΩΝΕΙ το γεγονός ότι, σύμφωνα με την ειδική έρευνα του Ευρωβαρόμετρου "Ασφάλεια ασθενών και ποιότητα περίθαλψης" , ποσοστό 53 % όλων των Ευρωπαίων πολιτών πιστεύει ότι θα μπορούσε να υπάρξει κίνδυνος βλάβης των ασθενών στο πλαίσιο νοσοκομειακής περίθαλψης στη χώρα τους, ενώ οι μισοί από τους ερωτηθέντες θεωρούν ότι θα μπορούσε να υπάρξει κίνδυνος βλάβης στο πλαίσιο εξωνοσοκομειακής περίθαλψης και ότι αυτά τα ποσοστά δεν έχουν μειωθεί σημαντικά από το 2009. 18. ΣΗΜΕΙΩΝΕΙ ΜΕ ΑΝΗΣΥΧΙΑ ότι, σύμφωνα με τα πλέον πρόσφατα δεδομένα που δημοσιεύθηκαν από το Ευρωπαϊκό Κέντρο Πρόληψης και Ελέγχου Νόσων (ECDC) , οι συνδεόμενες με την υγειονομική περίθαλψη λοιμώξεις που προκαλούνται από μικροοργανισμούς ανθεκτικούς σε πολλά φάρμακα παρουσιάζουν αύξηση. 19. ΣΗΜΕΙΩΝΕΙ τις εργασίες των οργανισμών ΠΟΕ και ΟΟΣΑ σχετικά με την ασφάλεια των ασθενών και την ποιότητα της περίθαλψης, που υποστηρίζονται και από την ΕΕ. 20. ΧΑΙΡΕΤΙΖΕΙ την πρόοδο των κρατών μελών από το 2009 όσον αφορά την ενσωμάτωση της ασφάλειας των ασθενών στις δημόσιες πολιτικές υγείας σύμφωνα με τη σύσταση 2009/C 151/01. 21. ΧΑΙΡΕΤΙΖΕΙ τις εργασίες της ομάδας για την ασφάλεια των ασθενών και την ποιότητα της περίθαλψης όσον αφορά πρακτικές κατευθυντήριες γραμμές σε θέματα εκπαίδευσης και κατάρτισης και για συστήματα αναφοράς περιστατικών και αποκόμισης διδαγμάτων. 22. ΣΗΜΕΙΩΝΕΙ ότι η δυνατότητα ενεργού συμμετοχής των ασθενών αναγνωρίζεται ως ουσιαστικό στοιχείο της καλής ποιότητας και ασφάλειας της περίθαλψης και απαιτεί την ανταλλαγή γνώσεων και αποτελεσματικών εργαλείων μεταξύ των κρατών μελών. 23. ΧΑΙΡΕΤΙΖΕΙ τις εργασίες του Ευρωπαϊκού Δικτύου για την ασφάλεια των ασθενών και την ποιότητα της περίθαλψης (Κοινή Δράση PaSQ) σχετικά με την εφαρμογή της σύστασης 2009/C 151/01 όσον αφορά την ανταλλαγή και εφαρμογή ορθών πρακτικών στα κράτη μέλη. 24. ΑΝΑΓΝΩΡΙΖΕΙ την ανάγκη διαρκούς και σταθερής συνεργασίας σε επίπεδο ΕΕ για την ασφάλεια των ασθενών και την ποιότητα της περίθαλψης. 25. ΣΗΜΕΙΩΝΕΙ ότι η εφαρμογή των γενικών διατάξεων περί ασφάλειας των ασθενών της σύστασης 2009/C 151/01 συμβάλλει στην υγεία του πληθυσμού και στην οικονομία των υγειονομικών συστημάτων, και ότι το ανωτέρω απαιτεί διαρκή προσοχή. 26. ΥΠΕΝΘΥΜΙΖΕΙ ότι η βλάβη που συνδέεται με τα ανεπιθύμητα περιστατικά αντιπροσωπεύει πρόσθετη οικονομική επιβάρυνση για τα υγειονομικά συστήματα. 27. ΘΕΩΡΕΙ ότι η αξιολόγηση της απόδοσης του υγειονομικού συστήματος μπορεί να συμβάλει στην πρόοδο σε θέματα ασφάλειας ασθενών και ποιότητας περίθαλψης. 28. ΚΑΛΕΙ ΤΑ ΚΡΑΤΗ ΜΕΛΗ: α) να καταβάλουν μεγαλύτερες προσπάθειες για την εφαρμογή της σύστασης 2009/C 151/01, λαμβάνοντας υπόψη τους τομείς που έχουν προτεραιότητα σύμφωνα με τα συμπεράσματα των δύο εκθέσεων εφαρμογής της Επιτροπής και των εκθέσεων της ομάδας για την ασφάλεια των ασθενών και την ποιότητα της περίθαλψης σχετικά με την εκπαίδευση και κατάρτιση και με τα συστήματα αναφοράς περιστατικών και αποκόμισης διδαγμάτων· β) να ορίσουν, αν δεν το έχουν ήδη πράξει, τις αρχές που είναι αρμόδιες για την εφαρμογή και την παρακολούθηση των ενσωματωμένων στρατηγικών για την ασφάλεια των ασθενών, συμπεριλαμβανομένων της πρόληψης, της επιτήρησης και του ελέγχου λοιμώξεων συνδεόμενων με την υγειονομική περίθαλψη· γ) να εξετάσουν την εφαρμογή των κατευθυντήριων γραμμών, συστάσεων και ορθών πρακτικών για την ασφάλεια των ασθενών, την πρόληψη και τον έλεγχο των λοιμώξεων που συνδέονται με την υγειονομική περίθαλψη, και τη μικροβιακή αντοχή και τη χρήση της ταξινόμησης της ΠΟΥ για την ασφάλεια των ασθενών προκειμένου να βελτιωθούν οι επιδόσεις σε κλινικό και οργανωτικό επίπεδο· δ) να προωθήσουν την εκπαίδευση και κατάρτιση των εργαζομένων στον τομέα της υγειονομικής περίθαλψης όσον αφορά την ασφάλεια των ασθενών και λοιμώξεις που συνδέονται με την υγειονομική περίθαλψη, λαμβάνοντας υπόψη τις σχετικές εργασίες του ECDC, συμπεριλαμβανομένου του τεχνικού εγγράφου "Βασικές δεξιότητες σε θέματα ελέγχου των λοιμώξεων και της νοσοκομειακής υγιεινής στην Ευρωπαϊκή Ένωση" , καθώς και συναφείς συστάσεις της ΠΟΥ, με σκοπό να υπάρχει διαθέσιμο κατάλληλα εκπαιδευμένο προσωπικό, συμπεριλαμβανομένων ατόμων ειδικά εκπαιδευμένων στον έλεγχο των λοιμώξεων, σε χώρους υγειονομικής περίθαλψης· ε) να ενθαρρύνουν τις οργανώσεις επαγγελματιών του τομέα της υγείας να καλλιεργήσουν μεταξύ των διαφόρων επαγγελματιών πνεύμα μέριμνας για την ασφάλεια των ασθενών, το οποίο επιτρέπει την ενσωμάτωση διαδικασιών περίθαλψης υψηλής ποιότητας· στ) να αναπτύξουν μέτρα τα οποία επιτρέπουν την αναφορά περιστατικών από επαγγελματίες του τομέα της υγείας και από ασθενείς με δίκαιο τρόπο και χωρίς απόδοση ευθυνών, και να υποστηρίξουν την αντιμετώπιση σφαλμάτων και ανεπιθύμητων περιστατικών χωρίς απόδοση ευθυνών και την άντληση σχετικών διδαγμάτων· ζ) να ενθαρρύνουν την ενεργό συμμετοχή των ασθενών, των οικογενειών τους και των ατόμων που τους παρέχουν περίθαλψη ατύπως, καθώς και των οργανώσεων ασθενών, μέσω της παροχής αντικειμενικής και αμερόληπτης πληροφόρησης και εκπαίδευσης, και να προωθήσουν τη συμμετοχή των ασθενών στη λήψη αποφάσεων στο πλαίσιο της διαδικασίας περίθαλψης προκειμένου να συμβάλουν στην πρόληψη ανεπιθύμητων συμβάντων· η) να εξετάσουν αν είναι σκόπιμη η ανάπτυξη οικονομικά αποδοτικής αξιολόγησης των προγραμμάτων ασφάλειας των ασθενών, μεταξύ άλλων με βάση τα αποτελέσματα του "Προγράμματος για τη δράση της Ένωσης στον τομέα της υγείας (2014-2020)"· θ) να ενισχύσουν τα προγράμματα και τα σχέδια για την πρόληψη και τον έλεγχο των λοιμώξεων καθ’ όλη τη διάρκεια της διαδικασίας περίθαλψης και θεραπείας, συμπεριλαμβανομένων ειδικά προσαρμοσμένων προγραμμάτων για οίκους φροντίδας και άλλες εγκαταστάσεις μακροχρόνιας περίθαλψης· ι) να ενισχύσουν την πρόληψη, τη διάγνωση, την παρακολούθηση και τον έλεγχο των λοιμώξεων που συνδέονται με την υγειονομική περίθαλψη, μεταξύ άλλων με τη θέσπιση, εφαρμογή και παρακολούθηση των επαγγελματικών κατευθυντήριων γραμμών σε εθνικό επίπεδο, κατά περίπτωση σε στενή συνεργασία με το ECDC· ια) να ανταλλάσσουν την πείρα τους όσον αφορά στρατηγικές για την κατοχύρωση της ασφάλειας ασθενών και της ποιότητας της περίθαλψης σε όλους τους φορείς περίθαλψης και μεταξύ αυτών· ιβ) να αναπτύξουν επαγγελματικές κατευθυντήριες γραμμές για τη συνετή χρήση των αντιβιοτικών, συμπεριλαμβανομένης της παρακολούθησης της συνταγογράφησης· ιγ) να συνεχίσουν να αποδίδουν ιδιαίτερη προσοχή στο ζήτημα της μικροβιακής αντοχής, σύμφωνα με τα συμπεράσματα του Συμβουλίου της 22ας Ιουνίου 2012, να παρακολουθούν την κατανάλωση αντιμικροβιακών ουσιών και να μεριμνούν για την επιτήρηση της μικροβιακής αντοχής, μεταξύ άλλων με τη συμμετοχή σε δίκτυα της ΕΕ για την εποπτεία αυτών των θεμάτων όπως συντονίζονται από το Ευρωπαϊκό Κέντρο Πρόληψης και Ελέγχου Νόσων και τον Ευρωπαϊκό Οργανισμό Φαρμάκων. 29. ΚΑΛΕΙ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠΗ: α) να καλλιεργήσουν πνεύμα μέριμνας για την ασφάλεια των ασθενών, πράγμα που περιλαμβάνει την αναφορά ανεπιθύμητων περιστατικών, με δίκαιο τρόπο και χωρίς απόδοση ευθυνών, στους χώρους παροχής υγειονομικής περίθαλψης, και να μεριμνήσουν για την αξιολόγηση και βελτίωσή του· β) να επανεξετάζουν τακτικά τις πρακτικές κατευθυντήριες γραμμές για την εκπαίδευση και κατάρτιση των επαγγελματιών του τομέα της υγείας και τα συστήματα αναφοράς περιστατικών και άντλησης διδαγμάτων· γ) να προωθήσουν τη συλλογή πληροφοριών σχετικά με τα ανεπιθύμητα περιστατικά· δ) να προωθήσουν την υιοθέτηση των κατευθυντήριων γραμμών και πολιτικής που βασίζεται σε συγκεκριμένα στοιχεία με την ανταλλαγή βέλτιστων πρακτικών για την πρόληψη και τον έλεγχο της μικροβιακής αντοχής· ε) να αναπτύξουν πλαίσιο καθοδήγησης της ΕΕ για τη συμμετοχή των ασθενών/πολιτών στις στρατηγικές ασφάλειας των ασθενών, λαμβάνοντας υπόψη τις εργασίες της Παγκόσμιας Οργάνωσης Υγείας· στ) να αναπτύξουν εκούσιες κατευθυντήριες γραμμές ως προς την εκπόνηση προτύπων και προσανατολισμών για την ασφάλεια των ασθενών, λαμβάνοντας υπόψη τις σχετικές μεθόδους οι οποίες χρησιμοποιούνται από τις εθνικές αρμόδιες αρχές και από τις οικείες επαγγελματικές και επιστημονικές ενώσεις· ζ) να προωθήσουν τις εργασίες για τις διαστάσεις της ποιότητας στην υγειονομική περίθαλψη, λαμβάνοντας υπόψη τις υπάρχουσες γνώσεις, συμπεριλαμβανομένων των εργασιών της "Κοινής Δράσης για την ασφάλεια των ασθενών και την ποιότητα της περίθαλψης" (PaSQ)· η) να ολοκληρώσουν, έως τον Δεκέμβριο του 2016, πλαίσιο σταθερής συνεργασίας της ΕΕ για την ασφάλεια των ασθενών και την ποιότητα της περίθαλψης, λαμβάνοντας επίσης υπόψη τα αποτελέσματα της PaSQ· θ) να λάβουν υπόψη τα αποτελέσματα της έρευνας κατά τη διαμόρφωση πολιτικών και προγραμμάτων και την προώθηση περαιτέρω έρευνας για τα ανωτέρω θέματα· ι) να μεριμνήσουν για την καλύτερη αντίληψη της σχέσης κόστους-αποτελεσματικότητας των πολιτικών για την ασφάλεια των ασθενών βάσει των αρχών της αποτελεσματικότητας, καταλληλότητας, ασφάλειας και ποιότητας της περίθαλψης· ια) να ενισχύσουν περαιτέρω τη συνεργασία μεταξύ του τομέα της ανθρώπινης υγείας και του κτηνιατρικού τομέα προκειμένου να αντιμετωπιστεί η αυξανόμενη απειλή της μικροβιακής αντοχής· ιβ) να ενισχύσουν και να συντονίσουν τις προσπάθειες έρευνας και καινοτομίας για την αντιμετώπιση της μικροβιακής αντοχής, ιδίως με την υποστήριξη της πρωτοβουλίας κοινού προγραμματισμού για τη μικροβιακή αντοχή· ιγ) να βελτιώσουν τις στρατηγικές για την ασφάλεια των ασθενών βάσει των αποτελεσμάτων της δράσης με τίτλο "Μελέτη για το κόστος της μη ασφαλούς περίθαλψης και τη σχέση κόστους-αποτελεσματικότητας των προγραμμάτων για την ασφάλεια των ασθενών", που δρομολογήθηκε από την Επιτροπή σε συνεργασία με την οικεία ομάδα εργασίας. 30. ΚΑΛΕΙ ΤΗΝ ΕΠΙΤΡΟΠΗ: α) να συνεχίσει να υποστηρίζει τα κράτη μέλη για τη βελτίωση στρατηγικών και προγραμμάτων που αποβλέπουν στην ασφάλεια των ασθενών σε όλους τους χώρους παροχής περίθαλψης βάσει των πορισμάτων των δύο εκθέσεων της Επιτροπής σχετικά με την εφαρμογή της σύστασης 2009/C 151/01· β) να εξασφαλίσει το συντονισμό των δράσεων της ΕΕ για την ασφάλεια των ασθενών και την ποιότητα της περίθαλψης, συμπεριλαμβανομένης της αντιμετώπισης ιατρικών σφαλμάτων και λοιμώξεων συνδεόμενων με την υγειονομική περίθαλψη και της μικροβιακής αντοχής, με την επιστημονική υποστήριξη των οικείων οργανισμών της ΕΕ και λαμβάνοντας υπόψη τις εργασίες διεθνών οργανισμών όπως η ΠΟΥ και ο ΟΟΣΑ· γ) να συνεχίσει να παρακολουθεί τις εξελίξεις στον τομέα της ασφάλειας ασθενών και των λοιμώξεων που συνδέονται με την υγειονομική περίθαλψη στα κράτη μέλη και σε επίπεδο ΕΕ και να υποβάλλει εκθέσεις σχετικά με τις τάσεις στις οικείες πολιτικές, τα κύρια αίτια των ανεπιθύμητων περιστατικών και τους τομείς στους οποίους απαιτείται ενίσχυση της δράσης· δ) να διερευνήσει αν είναι σκόπιμη η υποβολή πρότασης για σύσταση του Συμβουλίου σχετικά με την παροχή πληροφόρησης στους ασθενείς όσον αφορά την ασφάλεια των ασθενών μετά από τη σύσταση 2009/C 151/01 και μετά από συμπληρωματικές προπαρασκευαστικές εργασίες με τα κράτη μέλη για τις διαστάσεις της ποιότητας στην υγειονομική περίθαλψη· ε) να παρακολουθεί την εφαρμογή των ορισμών κρουσμάτων της ΕΕ για τις λοιμώξεις που συνδέονται με την υγειονομική περίθαλψη και τη συμμετοχή των κρατών μελών στην επιτήρηση των εν λόγω λοιμώξεων σε επίπεδο ΕΕ, υπό το συντονισμό του ECDC· στ) να εξασφαλίσει τη συνέχιση του σχεδίου δράσης της ΕΕ για τη μικροβιακή αντοχή μετά το 2017, με έμφαση στην πρόληψη και τον έλεγχο των λοιμώξεων που συνδέονται με την υγειονομική περίθαλψη.